Phelippe, filz de roy de France, duc de Bourgoingne, conte de Flandres, d’Artois et de Bourgoingne, palatin, seigneur de Salins, conte de Retel et seigneur de Malines. Savoir faisons à tous présens et advenir que, ouye la supplication des habitans de Marcilly emprès Viteau, contenant que comme ilz soient de noz mainmortables et justiciables, et avec ce nous doivent chascun an de taille par abonement la somme de soixante florins de Florence, dont ilz sont moult chargez. Comme ilz ne soient que environ vingt feux, excepté aucuns qui tiennent grant partie de la dicte ville qu’ilz sont noz hommes francz de mainmorte et de tailles. Lesquelz noz hommes de mainmorte dessus dictz ayent peu d’enfens et ne treuvent aucuns dehors de la dicte ville qui sy veulle venir loigier ne demeurer, pour cause de la dicte mainmorte. Et aussi que aucunes pouvres femmes qui y sont ne treuvent aucuns dehors de la dicte ville qui les vueille prandre à femme, pour doubte de furmariage et de la dicte mainmorte. Que il nous plaise à eulx quictier icelle mainmorte et croistre la dicte taille de dix florins par an. Nous, eu l’advis de nostre bailly d’Auxois et d’autres de nostre conseil, sur les choses dessus dictes, afin que la dicte ville puisse peupler et maintenir, avons de grâce espécial et de certaine science ausdictz supplians noz hommes de mainmorte dudit Marcilly, demeurans à présent audit lieu, remis et quictié, et par ces présentes remectons et quictons perpétuellement, pour eulx et leurs hoirs, et aux absens dudit lieu de la dicte condition qui retourneront demeurer audit Marcilly la dicte mainmorte. Parmy paiant doresnavant en lieu d’icelle mainmorte, à nous et noz successeurs ducz de Bourgoingne perpétuellement chascun an dix florins de taille la moitié à Pasques prouchainement venant, et l’autre moitié à la Toussainctz en suyvant. Et ainsi doresnavant avec les soixante florins qu’ilz nous doivent par avant que font soixante dix florins par an. Desquelz LXX florins tous les héritaiges. Lesquelz par avant ceste présente grâce estoient de la dicte mainmorte sont et demeuront chargez par quelque manière et par quelques personnes franches ou autres ilz soient acquis. Si donnons en mandement à noz aymez et féaulx les gens de nos Comptes à Dijon et à nostre dit bailly d’Auxois, présens et advenir, que de nostre présente grâce, par la manière dessus dicte, ilz facent et laissent doresnavant lesdictz supplians et leurs hoirs paisiblement joyr et user, sans les contraindre, molester ou empescher, ou les souffrir contraindre, molester ou empescher au contraire. Et que ce soit ferme chose et estable à tousjours. Nous avons fait mectre à ces présentes le grant seel de nostre Court, en l’absence du notre. Sauf en autres choses nostre droit et l’autruy en toutes. Ce fut fait à Beaune, ou mois de décembre l’an de grâce mil trois cens quatre vingtz et quatre. Ainsi signé sur le reply. Par monseigneur le Duc, J. POTHIER.